গণমাধ্যমে ইসলামবিদ্বেষ

**গণমাধ্যমে ইসলামবিদ্বেষ** বলতে বোঝানো হয়, গণমাধ্যমে ইসলাম-সম্পর্কিত বিষয়, মুসলিম অথবা আরবদের সম্পর্কে এমন নেতিবাচক উপস্থাপন, যা শত্রুতাপূর্ণ, অসত্য এবং/অথবা বিভ্রান্তিকর। ইসলামবিদ্বেষকে সংজ্ঞায়িত করা হয় "ইসলামের প্রতি তীব্র অপছন্দ বা ভয়, বিশেষ করে যখন এটিকে একটি রাজনৈতিক শক্তি হিসেবে দেখা হয়; অথবা মুসলিমদের প্রতি বিদ্বেষ বা কুসংস্কার।" গণমাধ্যম কীভাবে এবং কতটা ইসলামবিদ্বেষকে উসকে দেয়, তা নিয়ে শিক্ষাবিদ এবং রাজনৈতিক মহলে ব্যাপক আলোচনা ও গবেষণা হয়েছে।

গণমাধ্যমে ইসলামবিদ্বেষ নিয়ে আলোচনা সাধারণত কোনো নির্দিষ্ট গণমাধ্যম প্রতিষ্ঠান বা কোনো দেশ ও অঞ্চলের (যেমন: মার্কিন যুক্তরাষ্ট্র বা ইউরোপ) সামগ্রিক সংবাদের ভাষা ও প্রকাশভঙ্গির ধরন নিয়ে হয়ে থাকে। এসব উদাহরণের মধ্যে রয়েছে, অন্য ধর্মের তুলনায় ইসলামের নেতিবাচক সংবাদ বেশি প্রচার, মুসলিমদের সঙ্গে সন্ত্রাসবাদের সম্পৃক্ততা দেখানো, ইসলাম ও এর অনুসারীদেরকে সহিংস বা আদিম হিসেবে তুলে ধরা এবং রাজনৈতিক ও একাডেমিক আলোচনা থেকে মুসলিম দৃষ্টিকোণকে বাদ দেওয়া। ফলে, গণমাধ্যমে ইসলামবিদ্বেষ নিয়ে আলোচনার প্রতিক্রিয়ায় প্রায়শই আলোচ্য বিষয়গুলোর ব্যাপ্তি, তীব্রতা এবং প্রভাব নিয়ে প্রশ্ন তোলা হয়; বাস্তবে কোন বিষয়সমূহ ইসলামবিদ্বেষ হিসেবে গণ্য হবে; এবং ইসলামবিদ্বেষ নিয়ে আলোচনার আড়ালে রাজনৈতিক উদ্দেশ্য কী।
## ঐতিহাসিক প্রেক্ষাপট
কিছু গবেষক ১৯৭৯ সালের ইরানি বিপ্লবকে মার্কিন যুক্তরাষ্ট্রে ইসলামবিদ্বেষের সূচনা হিসাবে চিহ্নিত করেন। ঐ একই সময়ে রাজনৈতিক ইসলামের ক্রমবর্ধমান প্রভাবের কারণে এটি হতে পারে। লেখক মেহরান কামরাভা তার *দ্য মডার্ন মিডল ইস্ট* গ্রন্থে উল্লেখ করেন যে, "রাজনৈতিক ইসলামের জনপ্রিয়তা এবং বিস্তারকে ১৯৮০-এর দশক বা তারও আগের সময় থেকে চিহ্নিত করা যায়। সেই সময়, ১৯৭৩ সালের যুদ্ধে আরবদের 'বিজয়' এবং ইরানি বিপ্লবের সাফল্যের পর মধ্যপ্রাচ্যজুড়ে ইসলামের রাজনৈতিকীকরণ একটি সাধারণ প্রবণতা হয়ে দাড়ায়।" অন্যান্যদের মতে, মার্কিন যুক্তরাষ্ট্রে ইসলামবিদ্বেষ বহু আগে থেকেই বিদ্যমান। কিছু গবেষক আরও মনে করেন যে:  তবুও, ১৯৮০ ও ১৯৯০-এর দশকে মুসলিমদের সম্পর্কে নেতিবাচক গণমাধ্যমের চিত্রায়ন আরও জোরালো হয়  স্যামুয়েল পি. হান্টিংটনের ১৯৯৩ সালের "সভ্যতার সংঘাত" (*clash of civilizations*) ধারণার ওপর ভিত্তি করে তৈরি করা বিভিন্ন প্রতিবেদনের কারণে। এই ধারণাটি ছিল এমন একটি কাঠামো যা ১৯৯০-এর দশকের শেষ দিকে সমাজতন্ত্রের পতনের পর মার্কিন গণমাধ্যম খুব সহজে গ্রহণ করে।
## গণমাধ্যমে ইসলামবিদ্বেষ
নাথান লিন আসলান মিডিয়ার প্রধান সম্পাদক এবং জর্জটাউন বিশ্ববিদ্যালয়র গবেষক বলেন যে, বিশ্বব্যাপী ইসলামভীতি ছড়িয়ে দেওয়ায় গণমাধ্যমের ভূমিকা অত্যন্ত গুরুত্বপূর্ণ। এলিজাবেথ পুল *এনসাইক্লোপিডিয়া অব রেইস অ্যান্ড এথনিক স্টাডিজ*-এ বলেন, গণমাধ্যমে ইসলামবিদ্বেষ ছড়িয়ে দেওয়ার জন্য সমালোচিত হয়ে আসছে। তিনি ১৯৯৪ থেকে ২০০৪ সাল পর্যন্ত ব্রিটিশ সংবাদমাধ্যমে প্রকাশিত কিছু প্রতিবেদনের একটি কেস স্টাডির কথা উল্লেখ করেন, যেখানে দেখা গেছে মুসলিমদের দৃষ্টিভঙ্গি সেখানে খুব কমই উপস্থাপিত হয়েছে এবং মুসলিমদের নিয়ে খবরগুলো প্রায়ই নেতিবাচক দৃষ্টিভঙ্গিতে উপস্থাপিত হয়েছে। পুল বলেন, এসব উপস্থাপনা ইসলাম ও মুসলিমদের পশ্চিমা নিরাপত্তা ও মূল্যবোধের জন্য হুমকি হিসেবে চিত্রিত করেছে। বেন ও জাওয়াদ লেখেন, ইসলাম ও মুসলিমদের প্রতি বিরূপ দৃষ্টিভঙ্গি গণমাধ্যমে ইসলামকে বর্বর, অযৌক্তিক, আদিম ও নারীবিদ্বেষী হিসেবে উপস্থাপন করার সঙ্গে ঘনিষ্ঠভাবে সম্পর্কিত।

গণমাধ্যমে এমন অনেক ঘটনা ঘটেছে যেখানে মুসলিম সম্প্রদায়কে ভুলভাবে উপস্থাপন করা হয়েছে, বিশেষ করে এমনভাবে যেখানে ইসলামকে জঙ্গিবাদের সঙ্গে একাকার করে দেখা হয়। ২০১১ সালের একটি গবেষণায় বলা হয়েছে, *[[নিউজউইক]]* এবং *[[টাইম (সাপ্তাহিক)|টাইম]]* ম্যাগাজিনে দশকের পর দশক যুক্তরাষ্ট্র ও আফগানিস্তানের সম্পর্ক নিয়ে করা প্রতিবেদনগুলোর ৫৭% নেতিবাচক, ৩৭% নিরপেক্ষ এবং মাত্র ৬% ইতিবাচক ছিল। এসব নেতিবাচক বিষয়বস্তুর মধ্যে আল-কায়েদা ও তালেবানের অতিরিক্ত উল্লেখ, নারীদের উপর নির্যাতন, সন্ত্রাসীর নিয়োগ প্রভৃতি অন্তর্ভুক্ত ছিল। বহু গবেষণায় প্রমাণিত হয়েছে, একটি ভুল তথ্য বারবার উপস্থাপন করলে তা সঠিক বলেই ধরে নেওয়া হয়, একে বলা হয় ভ্রান্ত সত্য প্রভাব।

২০১৪ সালের একটি গবেষণায় দেখা গেছে, পশ্চিমা সমাজে তিন-চতুর্থাংশ মানুষ ইসলাম ও মুসলিমদের সম্পর্কে তাদের প্রধান তথ্যসূত্র হিসেবে গণমাধ্যম, বিশেষ করে টেলিভিশনের উপর নির্ভর করে।

২০১৮ সালে, ওয়াশিংটন পোস্ট একটি গবেষণায় দেখায়, যুক্তরাষ্ট্রের সংবাদপত্রগুলো মুসলিমদের তুলনায় ক্যাথলিক, ইহুদি ও হিন্দুদের অনেক বেশি ইতিবাচকভাবে উপস্থাপন করে। এই গবেষণায় ১৯৯৬ থেকে ২০১৫ সাল পর্যন্ত ৮৫০,০০০ প্রবন্ধ বিশ্লেষণ করা হয়, যার মধ্যে প্রায় ৭৮% প্রবন্ধ “মুসলিম” বা “ইসলাম” শব্দটি উল্লেখ করে নেতিবাচক ছিল, যেখানে ক্যাথলিকদের বিষয়ে মাত্র ৪০%, ইহুদিদের বিষয়ে ৪৬% এবং হিন্দুদের বিষয়ে ৪৯% নেতিবাচক ছিল।

ইগোরোভা ও টিউডর নামক ব্রিটিশ গবেষকরা বলেন, ইউরোপীয় গবেষণায় দেখা গেছে “ইসলামি সন্ত্রাসবাদ”, “ইসলামি বোমা” এবং “সহিংস ইসলাম” এর মতো শব্দ ব্যবহার করে মুসলিমদের নেতিবাচকভাবে উপস্থাপন করা হয়, যেখানে অমুসলিমদের ক্ষেত্রে একই শব্দ ব্যবহৃত হয় না।

চলচ্চিত্র শিল্পেও ইসলামবিদ্বেষ দেখা যায়। ১৯৯৮ সালের সিনেমা *[[দ্য সিজ (১৯৯৮ চলচ্চিত্র)|দ্য সিজ]]*-এ মুসলিমদের জঙ্গি হিসেবে উপস্থাপন করা হয়। সমালোচকদের মতে, সিনেমাটি ইসলামকে একটি সহিংস ও বর্বর ধর্ম হিসেবে চিত্রিত করে এবং মুসলিমদের সন্ত্রাসের সঙ্গে সম্পৃক্ত করে।

### যুক্তরাষ্ট্র
২০২১ সালের এক বিশ্লেষণে বলা হয়, “মুসলিমদের নিয়ে সংবাদ কাভারেজ প্রতিটি তুলনামূলক মানদণ্ডেই অত্যন্ত নেতিবাচক। ক্যাথলিক, ইহুদি বা হিন্দুদের তুলনায় মুসলমানদের বিষয়ে প্রতিবেদনগুলো আরও নেতিবাচক; এমনকি আফ্রিকান আমেরিকান, লাতিন, মরমন এবং নাস্তিকদের মতো মার্কিন যুক্তরাষ্ট্রের প্রান্তিক জনগোষ্ঠীর সঙ্গেও তুলনা করলে মুসলিমদের নিয়ে প্রতিবেদনগুলো অধিকতর নেতিবাচক।”

২০১১ সালে সেন্টার ফর আমেরিকান প্রোগ্রেস প্রকাশ করে *ফিয়ার, ইনক.: দ্য রুটস অব দ্য ইসলামোফোবিয়া নেটওয়ার্ক ইন আমেরিকা* নামক একটি প্রতিবেদন। এ প্রতিবেদনটির উদ্দেশ্য ছিল আমেরিকার মুসলিম এবং ইসলামের বিরুদ্ধে ভুল তথ্য ও প্রচারণা চালানো ব্যক্তিবর্গ, পণ্ডিত, প্রতিষ্ঠান ও কর্মীদের প্রকাশ্যে তুলে ধরা।

প্রতিবেদন অনুযায়ী, ২০০১ থেকে ২০০৯ সালের মধ্যে সাতটি দাতব্য ফাউন্ডেশন ইসলামবিদ্বেষী বক্তব্য ছড়াতে মোট ৪২.৬ মিলিয়ন মার্কিন ডলার ব্যয় করেছে। একদল নির্দিষ্ট অর্থদাতা ও তথ্য-প্রসারকদের প্রচেষ্টাকে ধর্মীয় রক্ষণশীল গোষ্ঠী, দক্ষিণপন্থী গণমাধ্যম, তৃণমূল সংগঠন এবং কিছু রাজনীতিবিদ আরও প্রসারিত করে,  যারা আমেরিকান মুসলিমদের নিয়ে একটি চরমপন্থী দৃষ্টিভঙ্গিকে মূলধারায় নিয়ে আসার চেষ্টা করেছে।

২০১০ সালে গ্যালাপের এক জরিপে দেখা যায়, ৪৩% মার্কিন নাগরিক স্বীকার করেন যে মুসলিমদের প্রতি তাদের কিছু না কিছু পক্ষপাত বা বিদ্বেষ রয়েছে, অথচ মুসলিমরা যুক্তরাষ্ট্রের সবচেয়ে ছোট ধর্মীয় গোষ্ঠীগুলোর একটি। এ তথ্য ইঙ্গিত দেয় যে গণমাধ্যমে নেতিবাচকভাবে উপস্থাপিত মুসলিমদের নিয়ে মানুষ একটি দৃঢ় এবং প্রভাবিত মনোভাব গড়ে তুলেছে।

ক্যালিফোর্নিয়া বিশ্ববিদ্যালয় এবং আমেরিকান-ইসলামিক সম্পর্ক কাউন্সিল (সিএআইআর)-এর একটি প্রতিবেদনে দেখা যায়, ২০০৮ থেকে ২০১৩ সাল পর্যন্ত ইসলাম ও মুসলিমদের প্রতি ঘৃণা ছড়ানোই যাদের মূল লক্ষ্য, এমন ৩৩টি গোষ্ঠীতে মোট  ডলার বিনিয়োগ করা হয়। সে সময়ে ৭৪টি গোষ্ঠী যুক্তরাষ্ট্রে ইসলামভীতির প্রসারে ভূমিকা রেখেছে। গবেষক নাথান লিন এবং জন এস্পোসিটো একে “ইসলামভীতির শিল্প” (Islamophobia industry) হিসেবে আখ্যায়িত করেন।

#### ফক্স নিউজ
২০১৪ সালে ভক্স মিডিয়ার সম্পাদক ম্যাক্স ফিশার মন্তব্য করেন, যুক্তরাষ্ট্রের গণমাধ্যমে ইসলামবিদ্বেষ ছড়ানোর ক্ষেত্রে ফক্স নিউজ শুধু একটি ছোট অংশ।

২০১৫ সালে ফক্স নিউজ ক্ষমা প্রার্থনা করে ও সংশোধনী প্রকাশ করে, যেখানে তারা আগে ভুলভাবে দাবি করেছিল যে ইংল্যান্ড ও ফ্রান্সে কিছু “নো-গো জোন” রয়েছে যেখানে সরকার মুসলিমদের কাছে নিয়ন্ত্রণ ছেড়ে দিয়েছে।

২০০৯ সালে, গবেষক ড. ফ্রেড ভাল্টি ফক্স নিউজ নিয়ে একটি বিশ্লেষণ প্রকাশ করেন, যেখানে তিনি এডওয়ার্ড সাঈদ-এর ওরিয়েন্টালিজম তত্ত্বের আলোকে ফক্স নিউজের কর্মকৌশল বিশ্লেষণ করেন। তিনি বলেন, এই চর্চাগুলো “ইসলামের একটি বিশেষ ভীতিকর চিত্র তৈরি করে, যা যুক্তিবাদী ও অগ্রসর পশ্চিমের সঙ্গে অযৌক্তিক ও পশ্চাদপদ পূর্বের একটি চিরন্তন দ্বন্দ্বকে উপস্থাপন করে।” তার মতে, “ফক্স যে ভাষা ও উপস্থাপনায় শ্রোতাদের সঙ্গে যোগাযোগ করে, তা একটি মেরুকৃত কথোপকথনের ভিত্তি তৈরি করে এবং অজানার বিরুদ্ধে এক অনন্ত যুদ্ধের প্রতি জনসমর্থন জোগানোর কাজ করে।”

ভাল্টির গবেষণায় দেখা যায়, ২০০৭ থেকে ২০০৯ সালের মধ্যে ফক্সনিউজ.কম-এ প্রতিদিনই এমন প্রতিবেদন থাকে যা ইসলামকে একটি হুমকি হিসেবে তুলে ধরে এবং আফগানিস্তান, ইরাক কিংবা স্থানীয় শপিং মলেই হোক না কেন। এমনকি ইউরোপে সাংস্কৃতিক হুমকি, কফিশপ ও শ্রেণিকক্ষে শঙ্কা, স্বাস্থ্যসেবার উপর প্রভাব, বার্বি, ভ্যালেন্টাইনস ডে বা থ্রি লিটল পিগস নিয়ে ইসলামবিদ্বেষী উপস্থাপনাও ছিল। ফক্স উপস্থাপন করে যেন ইসলাম এখন পশ্চিমের সবচেয়ে বড় হুমকি — কারণ, তারা জনসংখ্যার বিচারে “আমাদের” ছাড়িয়ে গেছে।

ফক্স নিউজ সরাসরি এসব গল্প তৈরি না করলেও, তারা মূলত অ্যাসোসিয়েটেড প্রেস এবং রুপার্ট মারডক-এর নিউজ কর্প-এর ব্রিটিশ শাখার পত্রিকাগুলোর প্রতিবেদন ব্যবহার করে, যেমন: *[[দ্য টাইমস]]*, *[[দ্য সান (যুক্তরাজ্য)|দ্য সান]]* এবং *[[দ্য সানডে টাইমস]]*। “ফক্সের কাজ হলো এসব বিচ্ছিন্ন ও অনেক সময় তেমন তাৎপর্যপূর্ণ নয় এমন ঘটনাসমূহ একত্র করে এমন এক ধারাবাহিক বার্তা তৈরি করা, যা ইসলামি বিশ্ব সম্পর্কে তাদের দর্শকদের একটি নির্দিষ্ট দৃষ্টিভঙ্গি দেয়।”

২০১৪ সালের ফেব্রুয়ারি মাসে *[[ইন্টারন্যাশনাল কমিউনিকেশন গেজেট]]*-এ ড. ক্রিস্টিন ওগান ও তার সহকর্মীরা “The rise of anti-Muslim prejudice: Media and Islamophobia in Europe and the United States” শীর্ষক একটি নিবন্ধ প্রকাশ করেন। এতে বিভিন্ন জরিপের ভিত্তিতে বলা হয়:

গণমাধ্যমের কাভারেজ এবং সমাজে সুপ্ত ইসলামবিদ্বেষের মধ্যে একটি যোগসূত্র থাকার অনেক প্রমাণ মিলেছে। উদাহরণস্বরূপ, এক জরিপে দেখা গেছে, ফক্স নিউজকে সবচেয়ে বেশি বিশ্বাস করেন এমন ৬০% রিপাবলিকান মনে করেন মুসলিমরা যুক্তরাষ্ট্রে শরিয়াহ আইন প্রতিষ্ঠা করতে চায়। আবার যারা ফক্স নিউজকে সবচেয়ে বেশি বিশ্বাস করেন, তাদের ৬৮% মনে করেন ইসলামি মূল্যবোধ আমেরিকান মূল্যবোধের সঙ্গে সঙ্গতিপূর্ণ নয়। এ হার সিএনএন কিংবা পাবলিক টেলিভিশনের দর্শকদের মধ্যে ছিল মাত্র ৩৭%।

গবেষকরা আরও বলেন: যেহেতু বহু মানুষ ইসলাম ও মুসলিমদের সম্পর্কে তাদের মতামত গঠন করে গণমাধ্যমের মাধ্যমে, বিশেষত যারা সরাসরি মুসলিমদের সঙ্গে যোগাযোগের সুযোগ পান না; তাই ইসলাম ও মুসলিমদের গণমাধ্যমে কেমনভাবে উপস্থাপন করা হচ্ছে, তা বিশ্লেষণ করা অত্যন্ত জরুরি।

### ইউরোপ
২০১৫ সালে ইএনএআর (ইউরোপীয় বর্ণবৈষম্যবিরোধী নেটওয়ার্ক) পরিচালিত এক গবেষণায় দেখা যায়, মুসলিম নারীদের প্রায়শই গণমাধ্যমে একটি নিপীড়িত গোষ্ঠী হিসেবে উপস্থাপন করা হয়। প্রতিবেদনে বলা হয়েছে, হিজাব বা ধর্মীয় পোশাক পরিধানকে অনেক সময় নারী অধিকার লঙ্ঘনের প্রতীক হিসেবে দেখানো হয়, যা ইসলামের বিরুদ্ধে নেতিবাচক দৃষ্টিভঙ্গি তৈরি করে।

ফেসবুক ও টুইটারের মতো সামাজিক যোগাযোগমাধ্যমে মুসলিম নারীরা প্রায়ই অপমান, যৌন বৈষম্যমূলক মন্তব্য এবং ঘৃণাত্মক বক্তৃতার শিকার হন। ২০১৫ সালে নেদারল্যান্ডসে রিপোর্ট করা ইসলামবিদ্বেষমূলক ঘটনার ৯০% ভুক্তভোগী ছিলেন মুসলিম নারী। একই রিপোর্টে বলা হয়েছে, যুক্তরাজ্যের ৬৪% নাগরিক ইসলাম সম্পর্কে তথ্য পায় মূলধারার গণমাধ্যম থেকে, যা মুসলিম সম্প্রদায় — বিশেষ করে নারীদের প্রতি বিদ্বেষমূলক মনোভাবের একটি কারণ হতে পারে।

তুরস্কের থিঙ্ক-ট্যাংক সেটা কর্তৃক প্রকাশিত “ইউরোপীয় ইসলামোফোবিয়া রিপোর্ট ২০১৮”-তে বলা হয়েছে, ইউরোপীয় সংবাদমাধ্যমে মুসলিম গোষ্ঠীগুলোর পক্ষে ইতিবাচক সংবাদ খুবই কম।

লন্ডনের সিটি ইউনিভার্সিটির গবেষণায় দেখা গেছে, যুক্তরাজ্যে কেবল ০.৫% সাংবাদিক মুসলিম, যা মুসলিম সম্প্রদায়ের প্রতিনিধিত্ব কমে যাওয়ার একটি বড় কারণ।

এছাড়াও প্রতিবেদনে উল্লেখ করা হয়েছে, ইউরোপের রাজনীতিকদের ইসলামবিদ্বেষী ভাষা গণমাধ্যমে ঘৃণার ভাষা হিসেবে প্রতিফলিত হয় এবং এর ফলে ইউরোপীয়দের মানসপটে মুসলিমদের নেতিবাচকভাবে উপস্থাপন করা হয়।

*ইউনিভার্সিটি অফ নিউ ইয়র্ক ইন প্রাগ*-এর প্রকাশিত ইউনওয়াইপি নিউজলেটারে ইয়ান কোভার (Jan Kovar) লেখেন, ইউরোপের অভিবাসন সংকটকালীন (২০১৩–২০১৬) চেক প্রজাতন্ত্র ও স্লোভাকিয়ার গণমাধ্যমে মুসলিম অভিবাসীদের ৭৭% ও ৬৭% প্রতিবেদনেই নিরাপত্তা হুমকি হিসেবে দেখানো হয়েছে, যার ফলে তাদের প্রতি বিরূপ মনোভাব তৈরি হয়েছে।

দ্য ইন্ডিপেনডেন্ট-এর মিকদাদ ভার্সি ডেইলি স্টার পত্রিকার বিরুদ্ধে অভিযোগ করেন, কারণ তারা “যুক্তরাজ্যের মসজিদগুলো সন্ত্রাসে অর্থ জোগান দিচ্ছে” — এমন বিভ্রান্তিকর শিরোনাম প্রকাশ করেছিল। পরে পত্রিকাটি স্বীকার করে যে, যুক্তরাজ্যের মসজিদগুলো আসলে ঐ ঘটনার সাথে কোনোভাবেই জড়িত ছিল না।

### যুক্তরাজ্য
২০০৮ সালে *[[দ্য ইন্ডিপেনডেন্ট]]* পত্রিকার পিটার ওবর্ন লেখেন, ব্রিটিশ ট্যাবলয়েড যেমন ''দ্য সান'' মুসলিমদের দ্বারা সংঘটিত অপরাধগুলো অতি মাত্রায় ও অনুপযুক্তভাবে হাইলাইট করে।

২০১৩ সালে ব্রিটিশ মুসলিম ইতিহাসবিদ হুমায়ুন আনসারী বলেন, রাজনীতিবিদ ও গণমাধ্যম এখনও ইসলামভীতি ছড়ানোর ক্ষেত্রে ভূমিকা রাখছে।

যুক্তরাজ্যের গণমাধ্যম ইতিহাসের প্রাচীন বর্ণনা ও সমসাময়িক নেতিবাচক স্টেরিওটাইপের উপর নির্ভর করে মুসলিমদের উপস্থাপন করে, যা মুসলিমদের প্রতি নেতিবাচক দৃষ্টিভঙ্গি তৈরি করে।

যদিও বলা হয়েছে, গণমাধ্যমের ভূমিকা এবং এর প্রভাব বিতর্কিত এবং প্রমাণ পাওয়া যায়নি যে মিডিয়া প্রতিবেদন সরাসরি সহিংসতা উসকে দিয়েছে, তথাপি এই প্রভাবকে একেবারে অগ্রাহ্যও করা যায় না।

এটা যুক্তি দেওয়া হয়েছে যে, মুসলিমদের ‘অ-ব্রিটিশ’ হিসেবে ভাবা ও উপস্থাপন করা হয়। পূর্ববর্তী গবেষণাতেও দেখা গেছে, যুক্তরাজ্যের জাতীয় পরিচয় নিয়ে এমন দৃষ্টিভঙ্গি প্রচলিত রয়েছে যে অশ্বেতাঙ্গ সংখ্যালঘু গোষ্ঠীকে “ব্রিটিশ” হিসেবে দেখা হয় না।

এই জাতীয় পরিচয়সংক্রান্ত উদ্বেগ গণমাধ্যমে সংখ্যালঘু গোষ্ঠীর উপস্থাপনার সঙ্গেও সম্পর্কযুক্ত।

জন ই. রিচার্ডসন-এর ২০০৪ সালের গ্রন্থ *(Mis)representing Islam: the racism and rhetoric of British broadsheet newspapers*-এ তিনি ব্রিটিশ গণমাধ্যমকে মুসলিমদের সম্পর্কে নেতিবাচক স্টেরিওটাইপ ছড়িয়ে ইসলামবিদ্বেষ উসকে দেওয়ার জন্য সমালোচনা করেন।

আরেকটি গবেষণায় জন ই. রিচার্ডসন দেখিয়েছেন, মূলধারার পত্রিকায় প্রকাশিত ৮৫% প্রতিবেদন মুসলিমদের একটি একক জাতি হিসেবে তুলে ধরে, যাদের ব্রিটিশ সমাজের জন্য হুমকি হিসেবে কল্পনা করা হয়।

### জার্মানি
জার্মানিতে সাংবাদিক, বিশ্লেষক এবং সংখ্যালঘু ও মুসলিম প্রতিনিধিত্বকারী গোষ্ঠীগুলো বলছে, জার্মান গণমাধ্যমে মুসলিম গোষ্ঠী ও ইসলাম উপস্থাপনার ক্ষেত্রে কিছুটা উন্নতি হয়েছে।

১১ সেপ্টেম্বর ২০০১ সালের  ঘটনার পর মুসলিম সংখ্যালঘুদের প্রতি দৃষ্টিভঙ্গি উল্লেখযোগ্যভাবে নেতিবাচকে পরিণত হয় এবং এই প্রেক্ষাপট মোকাবিলা করা শুধুমাত্র যুক্তরাষ্ট্র নয়, ইউরোপের জন্যও একটি বড় চ্যালেঞ্জ হয়ে দাঁড়ায়। জার্মান রাজনীতিক এবং সাবেক ডয়েচে বুন্ডেসব্যাংক নির্বাহী বোর্ড সদস্য থিলো সারাজিন-এর ২০১০ সালের জনপ্রিয় গ্রন্থ *Deutschland schafft sich ab* (জার্মানি নিজেকে ধ্বংস করছে)-এ মুসলিমদের একীভূত হতে না পারার সমস্যা তুলে ধরা হয় এবং এমনকি তিনি বলেন, মুসলিম অভিবাসীরা নেটিভ জার্মানদের তুলনায় কম বুদ্ধিমান।

জার্মানির মুসলিম ও অভিবাসী সংগঠনগুলো, যেমন: জার্মানিতে মুসলিমদের কেন্দ্রীয় পরিষদ (Zentralrat der Muslime in Deutschland), দেশটির গণমাধ্যমে ইসলাম ও মুসলিমদের ইতিবাচকভাবে উপস্থাপন এবং সাংবাদিকদের সচেতন করার জন্য ব্যাপক প্রচার ও প্রচারণা চালিয়ে যাচ্ছে। তাদের এই প্রচেষ্টা মুসলিমদের জনমনে ইতিবাচক ভাবমূর্তি তৈরির পাশাপাশি ইসলাম-সম্পর্কিত আলোচনাকে পুনর্গঠন করতে সহায়তা করছে।

## সামাজিক মাধ্যম
*দ্য সোশ্যাল নেটওয়ার্ক অব হেইট: ইনসাইড ফেসবুক'স ওয়ালস অব ইসলামোফোবিয়া* শিরোনামে ব্রিটিশ অধ্যাপক ইমরান আওয়ান-এর একটি গবেষণায় তিনি উল্লেখ করেন যে, তিনি ফেসবুকে ১০০টি ভিন্ন পাতা পর্যালোচনা করে মুসলিম সম্প্রদায়ের বিরুদ্ধে অনলাইনে বিদ্বেষমূলক বক্তব্যের ৪৯৪টি নির্দিষ্ট উদাহরণ শনাক্ত করেন। সবচেয়ে বেশি প্রচলিত পাঁচটি অপপ্রচারের ধরন ছিল:

# মুসলিম নারীরা নিরাপত্তার জন্য হুমকি (১৫%)
# মুসলিমদের বহিষ্কার করা উচিত (১৩%)
# মুসলিমরা সম্ভাব্য সন্ত্রাসী (১২%)
# মুসলিমরা অমুসলিমদের বিরুদ্ধে যুদ্ধ করছে (১১%)
# মুসলিমরা ধর্ষক (৯%)

২০১৬ সালে ইউরোপে, ফেসবুক একটি নতুন আচরণবিধি চালু করে, যার লক্ষ্য ছিল ওয়েবসাইটে ঘৃণাত্মক ভাষার ব্যবহার কমানো।

ভারত, দক্ষিণ ও মধ্য এশিয়ার জন্য ফেসবুকের নীতিমালা পরিচালক সম্পর্কে জানানো হয় যে, তিনি মুসলিমবিরোধী বিষয়বস্তু সরাতে ফেসবুক কর্তৃপক্ষকে বাধা দিয়েছিলেন, এবং তিনি ফেসবুকের অভ্যন্তরীণ বার্তায় হিন্দু জাতীয়তাবাদী ভারতীয় জনতা পার্টি (বিজেপি)-কে সমর্থন করেছিলেন।

২০২০ সালে, ফেসবুকের ঊর্ধ্বতন কর্মকর্তারা তাদের কর্মীদের প্রস্তাব উপেক্ষা করে বিজেপির এক নেতাকে ফেসবুক থেকে নিষিদ্ধ না করার সিদ্ধান্ত নেন, যদিও তিনি সেখানে ঘৃণাত্মক বক্তব্য এবং সহিংসতা উসকে দেওয়ার মতো কথা বলেছিলেন। ঐ নেতা রোহিঙ্গা মুসলিম অভিবাসীদের গুলি করে মারার পক্ষে মত দেন এবং মসজিদ ধ্বংসের হুমকি দেন। *দ্য ওয়াল স্ট্রিট জার্নাল*-এ বর্তমান ও সাবেক ফেসবুক কর্মীরা বলেন, ভারতের বাজারে আরও ব্যবসার সুযোগ তৈরির লক্ষ্যে ফেসবুকের পক্ষপাতিত্বের এটি একটি ধারাবাহিক উদাহরণ। এক কর্মী জানান, ফেসবুক তখনও কোনো পদক্ষেপ নেয়নি, যখন বিজেপির নেতারা মুসলিমদের ইচ্ছাকৃতভাবে কোভিড-১৯ ছড়ানোর অভিযোগে পোস্ট দিয়েছিলেন।

ঐ বছরেই দিল্লি বিধানসভা শহরে সংঘটিত ধর্মীয় দাঙ্গা নিয়ে তদন্ত শুরু করে এবং প্রাথমিকভাবে দাবি করে যে, সহিংসতায় ফেসবুকের ভূমিকা ছিল। দিল্লি বিধানসভার কমিটির তলবের পর, ফেসবুক ইন্ডিয়ার ভাইস-প্রেসিডেন্ট ও ব্যবস্থাপনা পরিচালক অজিত মোহন এটি চ্যালেঞ্জ করে বলেন, বর্তমান ‘শব্দময় সময়ে’ ‘নীরব থাকার অধিকার’ একটি গুণ, এবং আইন-শৃঙ্খলা সম্পর্কিত বিষয়ে বিধানসভার তাকে জিজ্ঞাসাবাদের এখতিয়ার নেই।

টুইটারে ইউরোপ অঞ্চলের জননীতি প্রধান কারেন হোয়াইট বলেন, “ঘৃণামূলক আচরণের টুইটারে কোনো স্থান নেই এবং আমরা শিল্প ও নাগরিক সমাজের অংশীদারদের সঙ্গে এই বিষয়টি মোকাবেলা করতে প্রতিশ্রুতিবদ্ধ। আমরা টুইট প্রবাহ বজায় রাখার পক্ষেই থাকব, তবে মতপ্রকাশের স্বাধীনতা, সহিংসতা ও ঘৃণা উসকে দেওয়ার আচরণের মধ্যে একটি সুস্পষ্ট পার্থক্য রয়েছে।”
## প্রতিনিধিত্বের অভাব
অনেকে লক্ষ্য করেন যে, মুসলিমদের সরাসরি প্রভাবিত করে এমন নীতিসমূহ নিয়ে আলোচনার  সময় গণমাধ্যমে মুসলিমদের প্রতিনিধিত্ব খুবই কম। ২০১৭ সালে, *মিডিয়া ম্যাটারস*-এর সাংবাদিকরা একটি জরিপ চালান। তারা সিএনএন, ফক্স নিউজ, এবং এমএসএনবিসি—এই তিনটি মার্কিন কেবল নিউজ চ্যানেলে আমন্ত্রিত অতিথিদের একটি তালিকা তৈরি করেন। এই জরিপটি করা হয়েছিল ৩০শে জানুয়ারি থেকে ৫ই ফেব্রুয়ারি পর্যন্ত, যখন তৎকালীন প্রেসিডেন্ট ট্রাম্পের বিতর্কিত *নির্বাহী আদেশ ১৩৭৬৯* নিয়ে আলোচনা চলছিল। এই আদেশের ফলে সাতটি মুসলিম-সংখ্যাগরিষ্ঠ দেশ থেকে অভিবাসন নিষিদ্ধ করার প্রস্তাব ছিল। সাংবাদিকরা দেখতে পান যে, এই গুরুত্বপূর্ণ বিষয়টি নিয়ে আলোচনার জন্য আমন্ত্রিত মোট ১৭৬ জন অতিথির মধ্যে মাত্র ৮%-এরও কম সংখ্যক অতিথি ছিলেন মুসলিম। ২০১৪ সালে গাজা-ইসরায়েল সংঘাতের সময়, ফিলিস্তিনি অ্যাক্টিভিস্টরা কেবল নিউজ চ্যানেলগুলোতে ফিলিস্তিনি অতিথিদের কম প্রতিনিধিত্ব নিয়ে একই ধরনের চিত্র দেখতে পান।

মূলধারার গণমাধ্যম তাদের দায়িত্ব পালনে ব্যর্থ হওয়ায় মুসলিম সমাজের উপর গভীর প্রভাব পড়ে। তথাকথিত ‘‘সন্ত্রাসের বিরুদ্ধে যুদ্ধ’’ মুসলিমদের আত্মপ্রকাশের যাবতীয় মাধ্যম ছিনিয়ে নেয়, যার ফলে ‘‘চরমপন্থা’’র উত্থান আরও ত্বরান্বিত হয়।

ডিসেম্বর ২০১৫ সালে, লন্ডনের সিটি ইউনিভার্সিটি কর্তৃক সাংবাদিকদের মধ্যে করা একটি সমীক্ষায় দেখা যায় যে, যুক্তরাজ্যের সাংবাদিক ক্ষেত্রটিতে মুসলিমদের প্রতিনিধিত্ব কম। কেবলমাত্র ০.৪% ব্রিটিশ সাংবাদিক মুসলিম বা হিন্দু হিসেবে পরিচয় দিয়েছেন, ৩১.৬% খ্রিস্টান, এবং ৬১.১% “অধর্মী” বা কোনো ধর্মকে স্বীকৃতি দেননি।

## অসামঞ্জস্যপূর্ণ প্রচার
জর্জিয়া স্টেট ইউনিভার্সিটির শিক্ষার্থীদের দ্বারা করা ২০১৭ সালের একটি গবেষণা থেকে এই সিদ্ধান্তে উপনীত হওয়া যায় যে, "লক্ষ্যের ধরন, মৃতের সংখ্যা এবং গ্রেফতার হওয়ার বিষয়গুলো নিয়ন্ত্রণে রাখার পরেও মুসলিম হামলাকারীদের দ্বারা সংঘটিত আক্রমণগুলো অন্যান্য আক্রমণের তুলনায় গড়ে ৪৪৯% বেশি প্রচার পায়।"

যুক্তরাষ্ট্রের জর্জিয়া ও আলাবামা বিশ্ববিদ্যালয় একটি গবেষণা পরিচালনা করে, যেখানে যুক্তরাষ্ট্রে ইসলামপন্থী জঙ্গিদের দ্বারা সংঘটিত "সন্ত্রাসী হামলা" এবং ভিন্নধর্মাবলম্বী জঙ্গি দ্বারা সংঘটিত হামলা, গণমাধ্যমে প্রচারের তুলনামূলক চিত্র তুলে ধরা হয়। গবেষকরা দেখতে পান যে, ইসলামপন্থী জঙ্গিদের "সন্ত্রাসী হামলা" ভিন্নধর্মাবলম্বী বা শ্বেতাঙ্গ জঙ্গিদের দ্বারা সংঘটিত হামলার চেয়ে ৩৫৭% বেশি গণমাধ্যমের মনোযোগ আকর্ষণ করে। অমুসলিমদের দ্বারা (অথবা যেখানে ধর্ম পরিচয় অজানা) সংঘটিত সন্ত্রাসী হামলাগুলো গড়ে ১৫টি শিরোনামে স্থান পেলেও, মুসলিম চরমপন্থীদের দ্বারা সংঘটিত হামলাগুলো ১০৫টি শিরোনামে প্রকাশিত হয়েছে। এই গবেষণাটি ২০০৫ থেকে ২০১৫ সালের মধ্যে যুক্তরাষ্ট্রে সংঘটিত সন্ত্রাসী হামলার সংবাদ প্রতিবেদন বিশ্লেষণের উপর ভিত্তি করে করা হয়েছিল।

গণমাধ্যমে মুসলিমদের প্রায়শই সন্ত্রাসী হিসেবে দেখানো হলেও, বিভিন্ন গবেষণায় দেখা গেছে যে বিশ্বজুড়ে তারাই সন্ত্রাসবাদের প্রধান ভুক্তোভোগী। একটি ফরাসি বেসরকারি সংস্থা পরিচালিত গবেষণায় দেখা গেছে যে সন্ত্রাসবাদের ৮০% ভুক্তভোগী হলেন মুসলিম।

## গণমাধ্যম ব্যক্তিত্ব
কিছু গণমাধ্যম ব্যক্তিত্ব ইসলামবিদ্বেষী দৃষ্টিভঙ্গি বজায় রাখার সঙ্গে সম্পৃক্ত।

ইতালীয় সাংবাদিক ওরিয়ানা ফাল্লাচির শোকবার্তায় দ্য গার্ডিয়ান তাকে "তার ইসলামবিদ্বেষের জন্য কুখ্যাত" বলে বর্ণনা করে।
## আরব-বিদ্বেষ
ইসলামি জিহাদি সংগঠন আল-কায়েদা দ্বারা পরিচালিত ৯/১১-এর ঘটনার পর থেকে ইসলাম এবং মুসলিম সম্প্রদায় নিয়ে গণমাধ্যমের আগ্রহ উল্লেখযোগ্যভাবে বৃদ্ধি পেলেও, কিছু মহলের কাছে তা অত্যন্ত বিতর্কিত বলে বিবেচিত হয়। নিউ ইয়র্কের টুইন টাওয়ারে বিমান বিধ্বস্ত হওয়ার কয়েক মিনিটের মধ্যেই "মুসলিম" এবং "সন্ত্রাসবাদ" শব্দ দুটি অবিচ্ছেদ্য হয়ে ওঠে। অনেক বিশেষজ্ঞ মনে করেন যে, ৯/১১-এর ঘটনা ইসলাম ও মুসলিমদের নিয়ে আলোচনায় এক ধরনের উন্মত্ততা, বিভ্রান্তিকর ও ভুল তথ্যের ওপর ভিত্তি করে প্রতিবেদন প্রকাশ এবং সাংবাদিকতার মানের অবনতি ঘটিয়েছিল। যদিও অনেকে বলেন যে, গণমাধ্যমে ইসলামের সংবাদ পরিবেশনার ক্ষেত্রে যে পক্ষপাত দেখা যায়, তা ৯/১১-পরবর্তী কোনো ঘটনা নয়, আবার এর কারণ কেবল ভুল তথ্যও নয়। বরং, এই পক্ষপাতের শিকড় প্রোথিত রয়েছে ইসলাম-বিরোধী প্রাচ্যবাদী ধারণার বিকাশে, যা পশ্চিমা বিশ্বের পরিচর্যা গঠন করে এবং এর আলোচনা-সমালোচনাকে আজও প্রভাবিত করে চলেছে। এই ধারণাটি পশ্চিমা শ্রেষ্ঠত্ব এবং বাকি বিশ্বের 'নিকৃষ্টতা'র উপর ভিত্তি করে গড়ে উঠেছে। এর কারণ হিসেবে দেখানো হয় যে, পশ্চিমা বিশ্বে গণতন্ত্র, যুক্তিবাদ ও বিজ্ঞান রয়েছে, যা বাকিদের নেই। পশ্চিমা বিশ্ব পরিপক্কতা লাভ করেছে, যেখানে 'বাকিরা' পশ্চিমা বিশ্বের উপর নির্ভরশীল। প্রয়াত এডওয়ার্ড সাঈদ তার *কভারিং ইসলাম: হাউ দ্য মিডিয়া অ্যান্ড দ্য এক্সপার্টস ডিটারমিন হাউ উই সি দ্য রেস্ট অব দ্য ওয়ার্ল্ড* গ্রন্থে এই প্রাচ্যবাদী পক্ষপাত নিয়ে বিস্তারিত আলোচনা করেন।

২০০১ সালের হামলার পর থেকে মুসলিমদের প্রতি ভয় আরও তীব্র হয়েছে। গণমাধ্যমে ইসলামকে এমন একটি জাতি হিসেবে তুলে ধরা হয়েছে, যাদের সঙ্গে সহিংসতার সরাসরি যোগসূত্র রয়েছে। জনসাধারণের আলোচনা ও সংবাদমাধ্যমে মুসলিমদের প্রায়শই একটি অবিভাজ্য জনগোষ্ঠী হিসেবে উপস্থাপন করা হয়। এই জনগোষ্ঠীকে একটি বদ্ধ ও ঐক্যবদ্ধ দল হিসেবে দেখানো হয়, যারা পশ্চিমা বিশ্বের (যা খ্রিস্টান, ধর্মনিরপেক্ষ, উদার ও গণতান্ত্রিক) থেকে সম্পূর্ণ ভিন্ন, এমনকি ভীতিকর ও বৈরী। মুসলিম ও পশ্চিমা বিশ্বকে দুটি বিপরীত ও পরস্পরবিরোধী মেরু হিসেবে বর্ণনা করার ফলে তাদের সম্পর্ককে দ্বৈত দৃষ্টিকোণ থেকে দেখা হয়, যা অনেক সূক্ষ্ম পার্থক্য এবং ব্যতিক্রমকে উপেক্ষা করে। পশ্চিমা গণমাধ্যমে আরবদের তথাকথিত ঝুঁকিকে এমনভাবে অতিরঞ্জিত করা হয়েছে যে, এখন পশ্চিমা নাগরিকরা মুসলিমদেরকে কেবল গণতান্ত্রিক বিশ্বের নিয়ম-কানুন এবং আধুনিকতার প্রতিপক্ষ হিসেবেই দেখে।
### আরব-বিদ্বেষের পরিসংখ্যান
সংবাদমাধ্যমে মুসলিম ও ইসলাম নিয়ে আলোচনা হলে, তা প্রায়শই "সন্ত্রাসের বিরুদ্ধে যুদ্ধের" প্রেক্ষাপটে হয়ে থাকে।

## প্রতিক্রিয়া
কিছু গণমাধ্যম ইসলামবিদ্বেষের বিরুদ্ধে প্রকাশ্যে কাজ করছে, এবং মাঝে মাঝে সরকারের বিরুদ্ধে ষড়যন্ত্রের অভিযোগও আনা হয়। ২০০৮ সালে, ফেয়ারনেস অ্যান্ড অ্যাকুরেসি ইন রিপোর্টিং (এফএআইআর) *Smearcasting, How Islamophobes Spread Bigotry, Fear and Misinformation* (স্মিয়ারকাস্টিং: কীভাবে ইসলামবিদ্বেষীরা ধর্মান্ধতা, ভয় এবং ভুল তথ্য ছড়ায়) শীর্ষক একটি গবেষণা প্রকাশ করে। প্রতিবেদনটিতে এমন বেশ কিছু ঘটনার উল্লেখ রয়েছে, যা মূলধারার বা মূলধারার কাছাকাছি সাংবাদিক, লেখক এবং শিক্ষাবিদরা মুসলিমদের নৈতিক চরিত্রের একটি সহজাত অংশ হিসেবে নেতিবাচক বৈশিষ্ট্যসমূহকে অপরিহার্যভাবে তুলে ধরেন। ইসলামবিদ্বেষ এবং বর্ণবাদের বিরুদ্ধে কাজ করার জন্য এফএআইআর "ইসলামভীতি ও বর্ণবাদের বিরুদ্ধে ফোরাম" প্রতিষ্ঠা করে, যার লক্ষ্য ছিল গণমাধ্যমের সংবাদ প্রচার পর্যবেক্ষণ এবং গণমাধ্যম সংস্থাগুলোর সঙ্গে আলোচনা স্থাপন করা। ১১ সেপ্টেম্বর ২০০১ সালের হামলার পর, মুসলিমদের সম্পর্কে সচেতনতা বৃদ্ধি এবং সম্প্রদায়ের মধ্যে সম্পর্ক উন্নয়নের জন্য ইসলামিক সোসাইটি অব ব্রিটেন *ইসলাম অ্যাওয়ারনেস উইক* এবং *বেস্ট অব ব্রিটিশ ইসলাম ফেস্টিভ্যাল* চালু করে। ২০১২ সালে, ইসলামি সহযোগিতা সংস্থা ঘোষণা করে যে তারা ইসলামবিদ্বেষ মোকাবিলায় একটি টেলিভিশন চ্যানেল চালু করবে।
## আরও দেখুন

*ইসলামবিদ্বেষ
**সুইডেনে ইসলামবিদ্বেষ
*অজ্ঞাতব্যক্তিভীতি

## তথ্যসূত্র

## বহিঃসংযোগ

বিষয়শ্রেণী:যোগাযোগ মাধ্যমে পক্ষপাতিত্ব
বিষয়শ্রেণী:ইসলামভীতি